Title: ประกาศการกีฬาแห่งประเทศไทย เรื่อง กำหนดให้กีฬาดำน้ำเป็นชนิดกีฬาที่สมาคมซึ่งมีวัตถุประสงค์หลักเกี่ยวกับการกีฬาหรือการส่งเสริมการกีฬาโดยตรง ต้องได้รับอนุญาตจากการกีฬาแห่งประเทศไทย ตามมาตรา 53 แห่งพระราชบัญญัติการกีฬาแห่งประเทศไทย พ.ศ. 2528

ประกาศการกีฬาแห่งประเทศไทย

ประกาศการกีฬาแห่งประเทศไทย
เรื่อง
กำหนดให้กีฬาดำน้ำเป็นชนิดกีฬาที่สมาคมซึ่งมีวัตถุประสงค์หลักเกี่ยวกับการกีฬา
หรือการส่งเสริมการกีฬาโดยตรง
ต้องได้รับอนุญาตจากการกีฬาแห่งประเทศไทย
ตามมาตรา ๕๓
แห่งพระราชบัญญัติการกีฬาแห่งประเทศไทย พ.ศ. ๒๕๒๘[๑]

ตามที่มาตรา
๕๓ แห่งพระราชบัญญัติการกีฬาแห่งประเทศไทย พ.ศ. ๒๕๒๘
บัญญัติให้สมาคมซึ่งมีวัตถุประสงค์หลักเกี่ยวกับการกีฬาหรือการส่งเสริมการกีฬาโดยตรง
ต้องได้รับอนุญาตจากการกีฬาแห่งประเทศไทย จึงจะดำเนินการจัดตั้งตามกฎหมายได้ นั้น

การนี้
ผู้ว่าการการกีฬาแห่งประเทศไทย โดยความเห็นชอบของคณะกรรมการการกีฬาแห่งประเทศไทย
ในการประชุมครั้งที่ ๖/๒๕๕๒ เมื่อวันที่ ๒๔ กรกฎาคม ๒๕๕๒ อาศัยอำนาจตามความในมาตรา
๒๔ แห่งพระราชบัญญัติการกีฬาแห่งประเทศไทย พ.ศ. ๒๕๒๘
จึงออกประกาศกำหนดชนิดกีฬาเพิ่มเติมไว้ ดังต่อไปนี้

๑.
ให้กีฬาดำน้ำ (ดำน้ำลึก การว่ายน้ำโดยใช้ตีนกบ ดำน้ำยิงปลา ดำน้ำยิงเป้าใต้น้ำ
ค้นหาตำแหน่งและทิศทางใต้น้ำ ฮอกกี้ใต้น้ำ ถ่ายภาพและถ่ายวีดีโอใต้น้ำ
ดำน้ำแบบกลั้นหายใจ และมวยปล้ำใต้น้ำ)
เป็นชนิดกีฬาที่สมาคมซึ่งที่มีวัตถุประสงค์หลักเกี่ยวกับการกีฬา
หรือการส่งเสริมการกีฬาดังกล่าวจะต้องขอรับใบอนุญาตจากการกีฬาแห่งประเทศไทย
ตามมาตรา ๕๓ แห่งพระราชบัญญัติการกีฬาแห่งประเทศไทย พ.ศ. ๒๕๒๘

๒.
ให้สมาคมกีฬาดำน้ำ
ซึ่งมีวัตถุประสงค์หลักเกี่ยวกับการกีฬาหรือการส่งเสริมการกีฬาดังกล่าวโดยตรง
ที่ตั้งและดำรงอยู่ในวันที่ประกาศนี้ใช้บังคับ ดำเนินการขอรับใบอนุญาตจัดตั้งสมาคมให้ถูกต้องตามมาตรา
๕๓ แห่งพระราชบัญญัติการกีฬาแห่งประเทศไทย พ.ศ. ๒๕๒๘ ต่อไป

ประกาศ ณ วันที่ ๑๙
สิงหาคม พ.ศ. ๒๕๕๒
กนกพันธุ์  จุลเกษม
ผู้ว่าการการกีฬาแห่งประเทศไทย

ปัทมา/จัดทำ
๑๓ ธันวาคม ๒๕๕๓

พัสสน/ผู้ตรวจ
๒๙ มีนาคม ๒๕๕๔

อภิญญา/ปรับปรุง
๔ กันยายน ๒๕๕๗

[๑] ราชกิจจานุเบกษา
เล่ม ๑๒๖/ตอนพิเศษ ๑๖๔ ง/หน้า ๖๖/๑๑ พฤศจิกายน ๒๕๕๒